Il- Malta Developers Association (MDA) laqgħet b’sodisfazzjon il-miżuri li ħabbar il-Gvern fid-Diskors tal-Budget u li bihom il-Gvern ikkonferma li qed jagħti l-importanza mistħoqqa lis-suq tal-proprjetà filwaqt li jassigura li, anki f’dan is-suq, ikun hemm ‘level playing field’ billi jsiru sforzi biex ikunu evitati abbużi fil-ħlas ta’ taxxi dovuti. Il-miżuri li tħabbru jinkludu tnejn li kienu fost it-talbiet li l-MDA għamlet lill-Gvern. Dawn huma l-introduzzjoni ta’ 8% withholding tax fuq trasferiment ta’ proprjetà minflok is-sistemi differenti ta’ tassazzjoni li jeżistu illum u l-estensjoni tal-konċessjoni lil min ma’ għandu ebda proprjetà u qed jixtri proprjetà għall-ewwel darba f’ħajtu biex ma jħallas ebda taxxa tal-boll. L-MDA innotat li l-kostruzzjoni se tkun effettwata b’żidiet fl-ispejjeż billi l-industrija tal-kostruzzjoni ma ħelsitiex miż-żieda fit-taxxi indiretti, speċjalment b’żieda oħra fis-sisa li titħallas fuq is-siment.